Munisipale bestuurder in KZN doodgeskiet | Netwerk24
Munisipale bestuurder in KZN doodgeskiet
Deur Jeanelle Greyling 06 Maart 2017 13:57
Die munisipale bestuurder van Richmond in KwaZulu-Natal is Maandagoggend doodgeskiet terwyl hy na sy motor geloop het.
Lt.kol. Thulani Zwane, polisiewoordvoerder, het bevestig dat twee onbekende mans omstreeks 08:45 in Victoriaweg op Sibusiso Sithole losgebrand het.
Volgens die Facebook-blad van die veiligheidsmaatskappy Viva Security Solutions Richmond, het Sithole na sy geparkeerde motor gestap toe die twee mans op hom toegesak het.
“Twee gewapende verdagtes het uit ’n motor geklim en op die man losgebrand,” lui die inskrywing.
Zwane sê die mans het in hul voertuig van die toneel gevlug.
Sithole, wat glo in sy veertigs was, is dood weens talle skietwonde.
“Die lykskouing sal vasstel hoeveel skietwonde die slagoffer opgedoen het. Vier skietwonde kan in hierdie stadium bevestig word,” sê Zwane.
Die Reza-teenmisdaadinisiatief het in die sosiale media beweer die verdagtes het in ’n maroen Toyota Corolla in die rigting van Thorneville gevlug.
Die motief vir die moord is nog onbekend.
RICHMOND SCENE PIC. pic.twitter.com/55QZK0t8Mr
— REZA (@crimeairnetwork) March 6, 2017
Meer oor: Richmond | Munisipale | Kzn | Doodgeskiet | In | Bestuurder